ဇော်ဝင်းရှိန် (စီးပွားရေးလုပ်ငန်းရှင်)

ဦးဇော်ဝင်းရှိန် (၁၅ နိုဝင်ဘာ ၁၉၇၈ ဖွား) သည်  မြန်မာ လူငယ်လုပ်ငန်းရှင်တစ်ဦး ဖြစ်သည်။  အသက် ၁၉ နှစ် အရွယ် နှင့် မိဘများ၏ လက်ငုတ်လက်ရင်းဆန်စပါးရောင်းဝယ်တင်ပို့မှုမှတဆင့် စီးပွားရေးလောကထဲ သို့  ခြေချလာသူဖြစ်သည်။သူသည်လယ်ယာထွက်ကုန်ကူးသန်းရောင်းဝယ်တင်ပို့မှု အပါအဝင် ဆောက်လုပ်ရေး၊ငွေကြေးကဏ္ဍ၊ကျန်းမာရေးကဏ္ဍ နှင့် စက်မှုမြို့တော် အစရှိသည်တို့ ပါဝင်သော Ayeyar Hinthar Holdings Group ၏ တည်ထောင်သူလည်းဖြစ်သည်။

 ငယ်ဘဝနှင့်ပညာရေး 
တက္ကသိုလ်ဝင်တန်းအောင်မြင်ပြီးနောက် နိုင်ငံခြားဘာသာတက္ကသိုလ် ဒီပလိုမာသင်တန်း၊ ပထမနှစ်(တရုတ်ဘာသာ) နှင့် ကျောင်းထွက်ခဲ့ကာ ဖခင်ဖြစ်သူ၏   မိသားစု စီးပွားရေးလုပ်ငန်း ဖြစ်သော ဆန်စပါးကဏ္ဍသို့ ဝင်ရောက်သည်။

 စီးပွားရေးနယ်ပယ်သို့ဝင်ရောက်လာခြင်း 
၂၀၀၂ ခုနှစ်တွင် ဆောက်လုပ်ရေးနှင့် အလူမီနီယမ် လုပ်ငန်းအား လုပ်ဖော်ကိုင်ဖက်မိတ်ဆွေများနှင့်အတူ စပ်တူလုပ်ကိုင်ရင်း ကိုယ်ပိုင်စီးပွားရေး လုပ်ငန်း အား စတင်သည်။ယင်းနောက်  Ayeyar Hinthar Trading Co., Ltd ကို ရင်းနှီးသည့် သူငယ်ချင်းတစ်ဦးနှင့် တည်ထောင်ခဲ့သည်။ 

နှစ်အနည်းငယ်အတွင်း ထိုကုမ္ပဏီသည်  မြန်မာပြည်၏ အကြီးမားဆုံးဆန်တင်ပို့နိုင်သည့် ကုမ္ပဏီစာရင်းဝင် ဖြစ်လာခဲ့ပြီး နောက်ပိုင်းတွင် ၎င်း၏စီးပွားရေး လုပ်ငန်းများအားလုံးကို စုစည်း၍ ဧရာဟင်္သာဟိုးလ်ဒင်းကုမ္ပဏီအဖြစ် ပြောင်းလဲ တည်ထောင်ခဲ့သည်။  

ဝိတိုရိယဆေးရုံ အား လုပ်ငန်းရှင်တစ်ဦး အပါအဝင် ဆရာဝန်များ နှင့် ပူးပေါင်း၍ ၂၀၁၁ ခုနှစ်ဇွန်လ ၂၅ရက်တွင်ရန်ကုန်မြို့၌တည်ထောင်ခဲ့သည်။  ၂၀၁၃ ခုနှစ်တွင် အများပိုင်ကုမ္ပဏီဖွဲ့စည်း၍ ဧရာဝတီတိုင်း၊ ပုသိမ်မြို့တွင် ပုသိမ်စက်မှုမြို့တော်အား တည်ထောင်ခဲ့သည့်အပြင်၂၀၁၄ ခုနှစ်တွင် ဧရာဝတီတောင်သူလယ်သမားများဖွံ့ဖြိုးရေးဘဏ်အား မိတ်ဖက်စီးပွားရေးလုပ်ငန်းရှင်များနှင့် စတင် တည်ထောင်ခဲ့ပြီး ဘဏ်လုပ်ငန်းအားဆောင်ရွက်သည်။ 

ယင်းအပြင် ရှမ်းပြည်နယ် မြောက်ပိုင်း မိုးမိတ်မြို့အနီး ရွှေလီမြစ်ပေါ်တွင်  တည်ဆောက်မည့် ရွှေလီရေအားလျှပ်စစ် ရေကာတာ စီမံကိန်း အပိုင်း ၃ ကိုလည်း  ပြင်သစ်နိုင်ငံ Electricite De France S.A (EDF)၊ ဂျပန်နိုင်ငံ Marubeni Corporation တို့နှင့်အတူ  လုပ်ပိုင်ခွင့်ရရှိခဲ့သူလည်းဖြစ်သည်။ ဇော်ဝင်းရှိန်သည် ရန်ကုန် စစ်သမိုင်းပြတိုက် နေရာအဟောင်းတွင် ဂျပန်ကုမ္ပဏီများနှင့် ပူးပေါင်းကာ အဆင့်မြင့်ဟိုတယ်နှင့် ရုံးခန်းများပါဝင်သော Y Complex စီမံကိန်းကို လုပ်ကိုင်ခဲ့သူ လည်းဖြစ်သည်။  

 ၂၀၂၁ နောက်ပိုင်းအခြေအနေများ 
၂၀၂၁ခုနှစ် ဖေဖော်ဝါရီ ၄ရက်နေ့တွင် နေပြည်တော်ရှိ နိုင်ငံတော် သမ္မတအိမ်တော် ငုရွှေဝါခန်းမအတွင်း   ဗိုလ်ချုပ်မှူးကြီး မင်းအောင်လှိုင် ဦးစီးပြုလုပ်သည့်   ပုဂ္ဂလိကဘဏ်လုပ်ငန်းရှင်များ တွေ့ဆုံပွဲသို့ ဇော်ဝင်းရှိန် လည်း တက်ရောက်ခဲ့သည်။

ထိုသို့ တက်ရောက်ခဲ့ပြီးနောက်ပိုင်း သူသည် အာဏာပိုင်များ၏ ခေါ်ယူစစ်ဆေးမေးမြန်းခြင်းကို ရက်အနည်းငယ် ခံခဲ့ရသည်။  

ထို့နောက်ပိုင်းတွင် သူသည် စစ်ကောင်စီ က  ၂၀၂၃ ခုနှစ် ဇွန် ၂၉ ရက် တွင် ပြုလုပ်သည့် မာရဝိဇယဗုဒ္ဓရုပ်ပွားတော် အတွက် အလှူငွေပေးအပ်ပွဲ၊၂၀၂၄ စက်တင်ဘာ ရေဘေးအလှူပွဲ နှင့် ၂၀၂၅ မြန်မာငလျင်ဘေး ပြန်လည်ထူထောင်ရေးအလှူပွဲ တို့တွင် လူမြင်ကွင်းရှေ့ပြန်လည် ထွက်ပေါ်လာခဲ့သည်။

 စွပ်စွဲခံရမှုများ 
သူသည် စစ်အစိုးရ နှင့် နီးစပ်သူတစ်ဦး အဖြစ်လည်းကောင်း၊ အော်ရီဒူးပိုင်ရှင်အသစ် အဖြစ် လည်းကောင်း ပုံဖော်ခံရသည်။တစ်ဖက်တွင်လည်း သူ၏ ဧရာဟင်္သာကုမ္ပဏီ စားသုံးဆီတင်သွင်းခြင်းလုပ်ငန်းသည်  ၂၀၂၄ ခုနှစ် ဇွန်လ ထဲတွင် စစ်ကောင်စီ၏ ပိတ်ပင် အရေးယူခြင်းခံခဲ့ရသည်။

 မိသားစုဘဝ 
ဇော်ဝင်းရှိန်သည် ဇနီးဖြစ်သူ ဒေါ်ရွှေယင်းမာနှင့် လက်ထပ်ခဲ့ပြီး သားသမီး ၃ဦးထွန်းကားခဲ့သည်။

 ဂုဏ်ပြုခံရခြင်း 
၎င်းသည် နိုင်ငံတော်စီမံအုပ်ချုပ်ရေးကောင်စီ၏ အမိန့်ကြော်ငြာစာအမှတ်(၂၁၅/ ၂၀၂၂) ဖြင့် ၂၀၂၂ ခုနှစ် နိုဝင်ဘာ ၁၉ ရက်တွင် သီရိပျံချီဘွဲ့ ချီးမြှင့်အပ်နှင်းခြင်းခံရသည်။ 

 ကိုးကား 

ကဏ္ဍ:၁၉၇၈ မွေးဖွားသူများ
ကဏ္ဍ:သက်ရှိထင်ရှားပုဂ္ဂိုလ်များ
ကဏ္ဍ:မြန်မာ စီးပွားရေးလုပ်ကိုင်သူများ